b'\n_START_ARTICLE_\nMohabbatein\n_START_SECTION_\nArgument\n_START_PARAGRAPH_\nTres joves estudiants arriben a Gurukul, una de les universitats masculines m\xc3\xa9s prestigioses de l\'\xc3\x8dndia, per a completar la seva educaci\xc3\xb3 superior. All\xc3\xa0 s\'enamoren cadasc\xc3\xba d\'una noia diferent, per\xc3\xb2 els resulta impossible festejar, ja que l\'intransigent director, Narayan Shankar (Amitabh Bachchan), els prohibeix sortir. Narayan \xc3\xa9s inflexible amb els seus alumnes des que la seva filla Megha (Aishwarya Rai), que es va enamorar fa anys d\'un alumne, es va su\xc3\xafcidar arran de la negativa del seu pare d\'acceptar aquesta relaci\xc3\xb3. Un dia, es presenta per a buscar feina un jove professor de m\xc3\xbasica, Raj Aryan (Shahrukh Khan), el qual, amb els seus m\xc3\xa8todes pedag\xc3\xb2gics alternatius, desorganitzar\xc3\xa0 completament la vida de l\'escola i plantar\xc3\xa0 cara al temut director. A partir d\'aleshores, s\'enceta una mena de combat entre els dos personatges que defensen dos sistemes per obtenir el respecte i educar els joves: un basat en la por de la disciplina i l\'altre basat en l\'amor.\n_START_SECTION_\nAn\xc3\xa0lisi de l\'obra\n_START_PARAGRAPH_\nLa hist\xc3\xb2ria presenta la contraposici\xc3\xb3 entre tradici\xc3\xb3 i modernitat com a visions educatives aix\xc3\xad com un himne a l\'amor m\xc3\xa9s pur; les diferents intrigues rom\xc3\xa0ntiques paral\xc2\xb7leles permeten analitzar aquest sentiment des de diferents perspectives, i la confrontaci\xc3\xb3 dels dos personatges principals mostrar-lo en tant que for\xc3\xa7a alliberadora pels homes (fins i tot m\xc3\xa9s enll\xc3\xa0 de la mort)._NEWLINE_La redactora \xc3\xadndia Angel-Mumtaz, analitza Mohabbatein com l\'enfrontament entre la casta dels bramans (la casta m\xc3\xa9s alta, garant de la tradici\xc3\xb3), personificada en Narayan Shankar, i la dels kxatriyes (casta dels guerrers) personificada per Raj (que vol dir "rei"), el qual fa trontollar els privilegis del primer. Tamb\xc3\xa9 hi veu en filigrana una confrontaci\xc3\xb3 impl\xc3\xadcita entre Vixn\xc3\xba, representat per Narayam (Narayan \xc3\xa9s precisament un dels noms d\'aquesta divinitat), que vol que res no canvi\xc3\xaf, i Xiva, representat per Raj (Nataraja, rei de la dansa, \xc3\xa9s l\'avatar de Xiva que balla per destruir i recrear el m\xc3\xb3n eternament al ritme del seu tambor). La confrontaci\xc3\xb3 s\'escenifica simb\xc3\xb2licament a la can\xc3\xa7\xc3\xb3 Soni Soni, on Raj toca el tambor amb actitud amena\xc3\xa7adora decidit a desafiar Narayan... Raj vol canviar les coses amb la seva m\xc3\xbasica, el que pot significar la fi del m\xc3\xb3n definit per Narayan per tornar a crear-ne un altre... I tota fi del m\xc3\xb3n requereix un sacrifici (el de la bella Megha), que serveix per recrear un m\xc3\xb3n sota millors condicions.'